Klaus Thommesen
Klaus Thommesen er en dansk maler og grafiker, søn af Erik Thommesen og Anna Thommesen; bosat på Bornholm.
Klaus Thommesen er autodidakt og debuterede på Kunstnernes Efterårsudstilling i 1976; han er medlem af kunstnergrupperne Mejlen og Holkahesten. Thommesen inspireres i stille og poetiske naturvisioner især af det bornholmske landskabs skiftende stemninger året rundt.
Hans malerier i dæmpet grøn/grå farveskala opererer på grænsen mellem drøm og virkelighed, men er stadig fast forankret i den synlige natur.
Særlig karakteristisk for Klaus Thommesens motivvalg er en række poetiske landskabsbilleder fra tiden 1990 til 2006. Flere af hans værker smykker institutioner i Ringsted Kommune.